runetrust/blame-folketinget-dk huggingface dataset:
Thomas Jensen (S), 2013-06-11:
Der er også siden hen stødt noget til udefra – en eurozonekrise – og det betyder jo, at vi har taget bestik af situationen og taget de instrumenter i anvendelse, som vi synes der skal til for at skabe mere vækst og beskæftigelse her og nu og ikke mindst i fremtiden, og det gør, at vi i 2020 her råderum til at sikre, at der kan være flere ansatte i den offentlige sektor.
Jens Vibjerg (V), 2008-01-25:
Forskellen ligger i, om man går ud og tvinger familierne til et bestemt mønster, eller om man - som er det, vi ønsker, og som er det, vi har i dag - giver familierne valgmuligheden for selv at indrette sig, friheden til selv at indrette sig, som det nu passer bedst i den enkelte familie, sådan at barnets tarv varetages bedst muligt, sådan at man får maksimale orlovsmuligheder sammen med barnet.
Frank Jensen (S), 2002-02-01:
Jeg er ganske enkelt nødt til at sige til Venstres ordfører, at der er for lyst her i salen, til at det kan lykkes at slippe af sted med at give indtryk af, at man indfrier de løfter, man har givet til de uddannelsessøgende og til uddannelsesinstitutionerne i Danmark.
Samira Nawa (RV), 2025-11-27:
Den samlede reform er ikke hundrede procent efter Radikale Venstres hoved, og lige præcis i forhold til den her del, som vi behandler i dag, som bl.a. vedrører mentorordningerne og besparelserne, er det sådan, at vi deler nogle af de bekymringer, som også høringssvarene giver udtryk for
Thomas Adelskov (S), 2002-03-19:
Efter et meget stort antal deputationer til Folketingets Uddannelsesudvalg, efter et enormt antal henvendelser både til undervisningsministeren og til Folketingets Uddannelsesudvalg fra organisationer, grupper og enkeltpersoner ud over hele landet om det her forslag lykkedes det nu i sidste time, i sidste øjeblik at få ministeren til at foretage nogle enkelte små ændringer, der betyder, at noget af det administrative kaos, som dette lovforslag indebærer, vil blive lettet en smule. Men samlet set står tilbage, at undervisningsministeren gang på gang har måttet ændre i sit oprindelige forslag, og det undrer os, at det ikke har fået ministeren til med baggrund også i de henvendelser, der er kommet fra liberale organisationer ud over det ganske land, at trække forslaget eller udsætte den endelige behandling.
Morten Bødskov (S), 2021-04-23:
Så har jeg altså også den personlige holdning, at jeg faktisk synes, det er meget godt, at vores skattesystem bør være så enkelt og gennemskueligt som overhovedet muligt, og det bør ikke være skattereglerne, som skal ende med at stå i vejen for, at danske virksomheder kan eksportere kødprodukter til andre lande, fordi nødvendige driftsomkostninger jo så ikke kan fradrages.
Esben Lunde Larsen (V), 2016-10-12:
Altså, uden at have set fødevare- og landbrugsberegninger fra Landbrug & Fødevarer, jævnfør det, fru Lea Wermelin siger, så tror jeg også, at selv Landbrug & Fødevarer erkender, at der bliver en mernitratudvaskning i grundvandet og i vores vandløb, hvis ikke der iværksættes frivillige foranstaltninger eller faste virkemidler.
Helge Adam Møller (KF), 2004-05-25:
Og for det femte og sidste: Hvis det i den nærmeste fremtid eller i den lidt fjernere fremtid måtte vise sig, eller det bliver sandsynliggjort, at Hizb-ut-Tahrir eller andre foreninger overtræder grundlovens § 78, så er min holdning meget klar, så bør der rejses en sag ved domstolene om foreningens opløsning. Men det kræver altså, at de overtræder grundloven, eller at man kan sandsynliggøre, at de gør det.
Peter Christensen (V), 2011-03-17:
Til synspunktet om, at man så, hvis der kom en anden regering, kunne misbruge denne afgift og skrue op for den og ikke give danskerne pengene tilbage, må jeg sige, at det kan jeg selvfølgelig ikke vide, men jeg kan frygte, at hr. Simon Emil Ammitzbøll har ret i denne forudsigelse.
Lene Espersen (KF), 2003-11-26:
Jeg synes også, at integrationsministeren har en utrolig god pointe i sin besvarelse af det sidste spørgsmål, når han siger, at man jo skal tænke på, at en politianmeldelse gerne skulle være med til at forbedre situationen for den person, der er blevet tvunget ind i forløbet.
Lone Dybkjær (RV), 2008-12-04:
Og det er jo, som specielt fru Özlem Sara Cekic har været inde på, meget svært, for hvis man begynder at diskutere de her ting, kommer man også ind på en lang række familier, som har det her problem, for det er jo faktisk 20-30 pct. af familierne i Danmark, der har kendskab til en sindslidende eller har pårørende, der faktisk er sindslidende i lettere eller sværere grad.
Sara Olsvig (IA), 2013-02-06:
Så kunne jeg også godt tænke mig at spørge ordføreren, da det netop også var fra ordførerens parti, at justitsministre kom i den periode, om man dengang oplevede problemer med de arbejds- og opholdstilladelser, der skulle gives til de mange hundrede arbejdere, der kom ind og udførte vores olieefterforskningsboringer i 2010 og 2011.
Mette Gjerskov (S), 2013-02-27:
Siden i søndags – jeg kommer stort set lige ude fra lufthavnen – har jeg været i Bruxelles for at varetage Danmarks interesser: Vi har forhandlet landbrugsreform, som er vældig, vældig vigtig for dansk landbrug; jeg har presset på over for mine kolleger for at forhindre det store tab i landbrugsstøtten, som kvægproducenterne risikerede at få; og derudover har vi haft debat om reformen af fiskeriet, hvor vi har fået fastholdt vores discardforbud.
Andreas Steenberg (RV), 2020-05-20:
Det har aldrig været anbefalet af sundhedsmyndighederne at lukke grænsen på den her måde, og det er jo paradoksalt, at en udlænding, eksempelvis fra Malmø eller fra Flensborg, gerne må køre ind og arbejde med ældre mennesker i ældreplejen, altså sårbare mennesker – den risikogruppe, som alle er enige om, der er – eller for så vidt komme ind og behandle coronapatienter på sygehusene.
Kristian Jensen (V), 2002-11-13:
Derfor vil jeg gerne spørge hr. Henrik Sass Larsen: Kan hr. Henrik Sass Larsen ikke fortælle, om der, ud over at det imødekommer de kritikpunkter, som Rigsrevionen rejser, er nogen indholdsmæssig forskel på den nuværende lovgivning og det forslag, der ligger nu? Er der nogen forskel i princippet om, at man reserverer en del af satsreguleringen og bruger den til gavn for udvalgte grupper?
Margrethe Vestager (RV), 2006-03-15:
Beslutningsforslaget handler om, at vi lever i et globalt samfund, og som nation i et globalt samfund skal vi være med til at finansiere de ting, man har brug for i et globalt samfund, f.eks. en international domstol, klimaindsatser, WHO’s grænseoverskridende sundhedsindsats, eksempler på ting, der faktisk ikke har noget som helst med fattigdomsorienteringen at gøre.
Trine Torp (SF), 2018-01-09:
Og når vi hører, at kommunerne holder lidt igen med at anbringe eller i det hele taget at give den støtte, der skal gives, fordi de ikke kan overskue de økonomiske konsekvenser, så har vi altså et fælles ansvar for at sikre, at det ikke er økonomien, der betyder, at man træffer nogle forkerte beslutninger.
Aleqa Hammond (UFG), 2017-10-26:
Amerikanernes tilstedeværelse i Grønland og ikke mindst den enorme miljøforurening, som deres tilstedeværelse har ført med sig, bliver ikke nævnt med et ord i udenrigsministerens redegørelse om Arktis, en redegørelse, der ellers baserer sig på værdierne bæredygtighed, Arktismonitorering, miljøbekæmpelse samt sundhed.
Søren Krarup (DF), 2006-04-18:
Kort sagt, er ministeren så ikke enig med mig i, at det er fuldstændig urimeligt at tale om, at børnene er taget som gidsler af os, når det er forældrene, der er de ansvarlige, og samtidig at disse forældre jo åbenbart må mene, at det alligevel er bedre at sidde i Sandholmlejren end at være uden for Danmark?
Lisbeth Bech Poulsen (SF), 2013-01-15:
Og i modsætning til oppositionen, som, da den var i regering, ønskede at fastsætte en meget præcis procentsats for, hvor meget der skulle konkurrenceudsættes, har vi en tilgang til det kommunale selvstyre, til regionerne, der siger, at det kan de godt selv finde ud af lokalt.
Eigil Andersen (SF), 2014-12-09:
Men når man sådan filosoferer over samfundets indretning og man også filosoferer over den danske placering i EU, så kan man, selv om vi i SF er varme tilhængere af EU-medlemskabet, for det er vi, jo engang imellem godt spørge sig selv, om det nu er rigtigt, at EU skal have kompetencen på et så detaljeret område.
Lars Løkke Rasmussen (V), 2003-11-19:
Jeg skal gøre det meget kort, da jeg jo ikke oplevede, at der var spørgsmål, der specifikt rettede sig til mig, og da jeg i øvrigt fornemmer, at der sådan set er stor enighed om, at der her er en indsats, der skal gøres, og at det er naturligt, at vi nu oven på de evalueringer, der kommer ind, løbende med hinanden diskuterer, hvordan vi retter fokus ind på en sådan måde, at vi får mest mulig gavn af de ressourcer, vi i fællesskab har afsat.
Thomas Jensen (S), 2011-11-29:
Og det må vi så gå ind og specificere nogle regler for, for sådan var det også tidligere med multimedieskatten; der skulle vi også have specificeret noget, efter at lovforslaget var lavet, og det skal vi selvfølgelig også i forlængelse af det her lovforslag, men det er i hvert fald noget, der er langt, langt enklere og lettere at administrere for arbejdsgiverne.
Kirsten Normann Andersen (SF), 2018-11-23:
Og derfor bliver jeg lidt nysgerrig på, hvad regeringen har af initiativer i forhold til at igangsætte en dialog med de trossamfund, som tænker, at det her er vigtigt, i forhold til børn, og hvilke muligheder der eventuelt ville kunne være for, at man i trossamfundene måske kunne udsætte ritualet til et senere tidspunkt, hvor barnet var i stand til selv at tage stilling.
Charlotte Dyremose (KF), 2003-01-31:
Derfor er vi meget enige i, at vi nu har brug for en revision af det, der hedder skadesbegrebet. Vi er også meget enige i, at vi har brug for en hurtigere sagsbehandling, sådan at man, når man står i den ulykkelige situation, som det jo er, så hurtigt som muligt får en afklaring af sin sag.
Holger K. Nielsen (SF), 2007-10-23:
Vi skal om lidt vedtage det her beslutningsforslag om udsendelse af kampvogne til Afghanistan, og jeg vil sige, at når man betragter den udvalgsbehandling, der har været, så synes jeg - og det vil jeg godt sige i min indledning - at den ikke har været særlig tilfredsstillende.
Jørgen S. Lundsgaard (KF), 2011-05-13:
Udspillet anviser en økonomisk ansvarlig omstilling af energiforsyningen med konkrete initiativer, der er fuldt finansierede, og som ikke belaster den danske konkurrenceevne, men vi skifter driftsomkostninger ud med investeringsomkostninger, samtidig med at vi etablerer en vedvarende energiindustri, som allerede i dag skaffer eksportindtægter på næsten 60 mia. kr.
Merete Riisager (LA), 2018-01-24:
Det, at ungdomsuddannelserne udgør en tryg ramme, et forudsigeligt miljø, som er til at gennemskue for de unge, hvor de føler sig set, og hvor der er nogle voksne, der går igen, er vigtigt for den her gruppe, men det er det faktisk også for den brede gruppe af elever, og det er noget, jeg har et stærkt fokus på.
Flemming Damgaard Larsen (V), 2014-11-12:
Mener ministeren ligesom spørgeren, at det er vanvittigt, at en arbejdsgiver skal udarbejde en udførlig arbejdspladsbrugsanvisning for, hvordan afkalkningsmiddel til en kaffemaskine bruges rigtigt, hvis det er en del af medarbejderens arbejdsopgaver at stå for kaffebrygningen, når der findes kaffemaskiner og afkalkningsmiddel i enhver danskers hjem?
Bjørn Brandenborg (S), 2022-04-22:
Med den afgørelse fra Højesteret om bandegrupperingen LTF, som spørgeren henviser til i forespørgslen, er det nu slået fast, at der er et nyt værktøj i kassen, nemlig muligheden for at kunne opløse en kriminel gruppering, hvis de rette betingelser er opfyldt.
Carina Christensen (KF), 2008-01-23:
Jamen det var jo et godt råd fra hr. Bjarne Laustsen til Post Danmark om, hvordan de skal drive deres forretning, og det skal jeg da sørge for at bringe videre til dem, men det er nu, når det handler om adresseløse forsendelser, dem selv, der bestemmer, hvordan de vil stille kriterierne op.
Kenneth Kristensen Berth (DF), 2016-03-02:
Ifølge presseomtalte meddelte den tyrkiske præsident under forhandlingerne med kommissionsformand Juncker og Donald Tusk, at fik han ikke pengene, ville Erdogan sørge for at sende asylansøgere til Grækenland og Bulgarien i busser eller lade dem drukne langs den tyrkiske kystlinje.
Christian Friis Bach (RV), 2023-03-16:
Men i lyset af de her udfordringer, vi har haft med minkerhvervet de sidste år, og den store politiske splittelse og de menneskelige konsekvenser, det også har haft, kunne jeg godt have tænkt mig, at vi havde fundet sammen bredt i Folketinget og var gået i dialog med minkerhvervet og havde set, om vi ikke kunne have skabt en markant styrkelse af dyrevelfærden i tråd med det, man også har gjort andre steder i Europa.
Pia Christmas-Møller (KF), 2005-06-15:
I april 1991 slog daværende statsminister Poul Schlüter i en kronik i Jyllands-Posten til lyd for en kommunalreform – endnu en gang – amterne skulle nedlægges, og i stedet skulle det kommunale landkort bestå af 75 til 125 kommuner.
Rasmus Prehn (S), 2020-11-25:
Den globale nedlukning som følge af covid-19 gør det vanskeligt for eksportørerne, og regeringen har nedsat en række genstartsteams, som er kommet med anbefalinger til eksportindsatser, herunder bl.a. fritagelse for de gebyrer, som virksomhederne betaler for eksportcertifikater.
Svend Auken (S), 2000-02-23:
Jeg er helt enig med hr. Kolstrup i, at tilsyn ikke mindst må tage sigte på at sikre, at der ikke sker nogen udledning til kloaksystemet af disse stoffer, og det er jo netop her, kommunerne har alle forudsætninger for at vurdere dette, da det jo er dem, der driver rensningsanlæggene rundtomkring i Danmark.
Claus Hjort Frederiksen (V), 2003-05-22:
I forbindelse med parternes prioriteringsarbejde blev der foretaget en status for handlingsprogrammets syv visionsområder, der som nævnt har været i drift siden 1996. Denne status viste bl.a., at der anmeldes mellem 55.000 og 60.000 arbejdsulykker om året, og at antallet af alvorlige ulykker toppede i 1998-99 med ca. 5.500 for derefter at falde til et niveau i 2001 på 4.800.
Morten Bødskov (S), 2002-04-25:
Ministeren har jo på et tidspunkt i Jyllands-Posten haft et debatindlæg: «Mere og bedre fødevaresikkerhed«, hvori hun kundgør, at bager Hansen nok, når alt kommer til alt, er den bedste til at tjekke sine egne produkter. Men er der ikke bare en smule usikkerhed i ministerens tiltro til det her begreb »egenkontrol«, når ministeren jo selv mener, at den også skal omfatte detailhandel, restauranter, kiosker og andet?
Nick Hækkerup (S), 2010-06-10:
Jeg tror, både Venstres ordfører og resten af de tilstedeværende folketingsmedlemmer her er klar over, at det, der er sket i Børsen i dag, er, at Børsen er kommet i tanker om, at man jo skal huske at støtte den nuværende regering, selv om det, de gør, ikke er særlig klogt.
Brian Mikkelsen (KF), 2011-11-29:
Det vil medvirke til en forøgelse af arbejdsløsheden, og med en forøgelse af arbejdsløsheden med f.eks. en fjerdedel af de 10.000 beskæftigede inden for gartnerisektoren og følgeindustrien, altså 2.500 personer, vil det medføre en forøget udgift til understøttelse på i alt 700 mio. kr.
Thor Pedersen (V), 1998-12-17:
Jeg tror, det vil komme som et chok for mange danskere, når det går op for dem, hvad det egentlig er, der ligger i pinsepakken, og hvordan den rent faktisk virker: 10 mia. kr. fjernes fra virksomhederne, 30 mia. kr. tages fra pensionssparerne, 28 mia. kr. fjernes fra boligejerne.
Morten Homann (SF), 2005-04-01:
Det kan godt være, at hr. Jacob Jensen synes, det er et elegant snit, man har lavet, men jeg kan jo konstatere, at det snit, der ligger, fordi man har skåret sådan ind til benet i det her lovforslag, er, at man siger, at mindre virksomheder, dvs. mellemstore virksomheder og nedefter, er undtaget fra de her regler, uanset om de snyder eller ej.
Anne Grete Holmsgaard (SF), 2009-05-07:
Det ville så også være lidt absurd, når vi rent faktisk har ratificeret den og meddelt omverdenen, at vi har ratificeret den, og at vi går ind i det her, så at sige: O.k., det fortrød vi i sidste øjeblik, så nu vil vi have en folkeafstemning.
Astrid Krag (S), 2020-02-04:
Det kan sikres ved at lægge ekstra kræfter i at forklare betegnelser og systemer og holde møderne et andet sted end på rådhuset, så det er muligt for flere at dukke op, og holde flere pauser i møderne, eller hvad det nu kan være, der skal til for at gøre arbejdet nærværende og relevant.
Kim Behnke (FP), 1999-01-19:
Så hele den første halvdel af det her forslag kan vi af indlysende grunde ikke støtte, og vi håber, at de fuldstændig korrekte indvendinger, der allerede er gjort, vil regeringen og skatteministeren tage højde for og ikke deponere deres politiske vilje i Enhedslistens og hr. Frank Aaens lomme, for man gør skade mod dansk erhvervsliv, hvis man vedtager de her bestemmelser.
Frank Aaen (EL), 2014-05-20:
Så er der kommet et lille vip, og det kunne måske også have været større – det har vi sloges for – men helt ærligt: Hvis man skælder en ny regering ud for, at den kun har tilført 36 mio. kr., skulle man så ikke lige selv påtage sig ansvaret for, at man skar det tredobbelte, eller jeg kan ikke engang huske, hvor meget, men altså et megastort beløb, fra Told og Skat?
Margrethe Vestager (RV), 2010-12-08:
Hvis jeg skal give et eksempel på, hvorfor det vækker undren, at et skoleudspil, der bygger på viden, kan indeholde de to forslag, er det jo, fordi bl.a. professor Peter Mortimore, som tidligere har været rapportør for OECD, i sin rapport »Lessons from Pisa 2000«, som han skrev i 2004, gentagne gange advarer Danmark imod at offentliggøre de obligatoriske testresultater.
Ole Sohn (SF), 1998-09-08:
Det Konservative Folkepartis uddannelsespolitiske ordfører oplyste i sidste uge, at de tekniske skoler faktisk er nødt til at have 2.700 skoleuddannelsespladser, fordi det private erhvervsliv ikke tager fat i opgaven på en seriøs måde. Så spørgsmålet er, om Det Konservative Folkeparti ikke fokuserer på de forkerte, altså går efter manden frem for at gå efter arbejdsmarkedet, altså arbejdspladserne, dér, hvor problemet kan løses.
Lars Barfoed (KF), 2013-10-03:
Man kan gøre det, som man nu forsøger fra regeringens side, nemlig at lave beskatning med tilbagevirkende kraft i forhold til det, virksomhederne i Nordsøen har indstillet sig på, men så går det ud over arbejdspladser, og det skaber tvivl om, hvorvidt man kan investere i tillid til gældende regler i Danmark.
Mattias Tesfaye (S), 2024-02-21:
Men om det skyldes, at det eksisterende landsdækkende regelsæt ikke er tilstrækkeligt, for at skoleledere og kommunale forvaltninger kan håndtere de situationer, der opstår, eller om det skyldes, at man i en konkret kommune på en konkret skole ikke har benyttet sig af de muligheder, der allerede findes, mener jeg er for tidligt at konkludere hårdt på.
Bjarne Corydon (S), 2012-10-03:
I forhold til skattestoppet, som spørgeren gerne vil diskutere, men så åbenbart ikke i praksis, må spørgeren vel være klar over – for spørgeren er skatteordfører for Venstre, forstår jeg – at man inden for rammerne af det, spørgeren opfatter som skattestoppet, har hævet skatte- og afgiftsbelastningen af almindelige danske familier med et meget væsentligt beløb de seneste år før regeringsskiftet, altså i kraft af de økonomiske indgreb, der blev foretaget for at rydde op efter en uansvarlig økonomisk politik, der havde skabt store offentlige underskud.
Karina Lorentzen Dehnhardt (SF), 2011-05-26:
Jeg vil selvfølgelig også gerne takke Venstre for den store velvillighed over for forslaget, men jeg synes, jeg trænger til at få en forklaring på, at Venstre ved retsordfører hr. Kim Andersen i januar var ude at sige, at nu skulle der indføres 5 års straf for voldtægt.
Benny Engelbrecht (S), 2015-04-21:
Derfor er det heller ikke ligegyldigt, og derfor må der heller ikke være nogen som helst tvivl om, at der er tale om almennyttig foreningsaktivitet, så hverken bemeldte forening her eller nogen af de andre – for der er rigtig mange foreninger i Danmark, som laver den her type aktiviteter i større eller mindre skala – skulle komme ud i udfordringer, fordi der kan blive rejst tvivl om selve monopolet.
Camilla Fabricius (S), 2020-06-22:
Når vi snakker om CO 2 -afgifterne, kan man godt være lidt bekymret for, om de kommer til at ramme skævt, og derfor vil jeg bare sikre mig, at ordføreren for Alternativet er med på, at det selvfølgelig ikke kommer til at ramme skævt, at vi stadig væk holder en stærk social balance.
Per Stig Møller (KF), 2008-02-01:
Lad mig her nævne nogle eksempler på den tilbagegang: Guvernørerne i Ruslands føderale enheder er ikke længere folkevalgte; parlamentets førstekammer, Føderationsrådet, er ikke længere folkevalgt; pressefriheden er under pres; de landsdækkende tv-stationer er reelt under statskontrol; der har fundet drab sted på talrige kritiske journalister, og drabet på Anna Politkovskaja, som hr. Holger K. Nielsen fremhævede, vil ikke blive glemt; civilsamfundet er under pres på grund af vidtgående krav om registrering og rapportering fra ngo'erne.
Pelle Dragsted (EL), 2018-11-06:
Men mit andet spørgsmål går på, at det også af høringsnotatet fremgår, at Dansk Arbejdsgiverforening bl.a. har haft et ønske om en ændring i forhold til skattereglerne, som indebærer, at når man fører pengene tilbage, altså hvis man fører pengene tilbage til sponsorvirksomheden, har der været en afgift på 40 pct., og den foreslår man så nu fra regeringens side, så vidt jeg kan forstå, nedsat til 25 pct. Jeg vil bare høre, om det bliver en del af det her lovforslag, eller om det bliver et senere lovforslag i Skatteudvalget.
Kim Valentin (V), 2025-04-22:
Når vi taler om en arbejdslivskommission, synes jeg også, jeg vil sige, at det jo også handler om, at hvis vi gerne vil have folk til at arbejde længere, kunne det også godt være, at vi skulle give folk mulighed for at tage flere uddannelser og for at have et fleksibelt arbejdsliv, mens de er unge og har børn.
Thomas Jensen (S), 2025-03-25:
Det foreslås at give 17-årige, der i dag kan erhverve kørekort til almindelig bil betinget af ledsaget kørsel frem til det fyldte 18. år, mulighed for at køre uden ledsager i tidsrummet fra kl. 5.00 om morgenen til kl. 20.00 om aftenen.
Henrik Dam Kristensen (S), 1999-11-30:
Men jeg synes, vi skal være optaget af, at hvis jeg har ret i, at der er en tendens til, at der er nogle, der sådan lige gerne vil score kassen, fordi der er et forholdsvis højt økologitilskud, uden i øvrigt at være optaget af på nogen måde at komme til at leve af at være økologisk landmand,
Anders Fogh Rasmussen (V), 2005-11-02:
Jeg vil blot gentage, hvad jeg sagde før, nemlig at den ramme for forhandlingerne med Tyrkiet, som EU har besluttet, jo klart lægger op til, at Tyrkiet skal fastholde reformsporet og skal styrke og forstærke gennemførelsen af reformer, og det gælder også, hvad angår ytringsfrihed.
Villy Søvndal (SF), 2000-05-17:
Det vil altså sige, at hr. Claus Larsen-Jensen så at sige fuldbyrder sin gang fra socialist til monetarist ved afstemningen om forslaget, og det er da en voldsom bevægelse, som jeg synes, der er grund til at være lidt optaget af. Gad vide, hvordan det kan være, at den store flok af danskere, der føler livet er lykkedes knap så godt for dem, som de gerne ville, er dem, der er mest skeptiske?
Ole Hækkerup (S), 2008-02-05:
Regeringens initiativ er sådan set fint nok, men hvad med, at vi lavede en it-PISA-undersøgelse af skolen, så det ikke bare handlede om at tænde og slukke, men også om at kunne søge information, forholde sig nogenlunde kritisk til alt det, der sker på nettet, og lære børnene at passe på sig selv.
Thomas Adelskov (S), 2002-10-31:
Ejendomsværdiskatten fastlåses på 2001-niveau i kroner og øre, men med et tillæg på 5 pct., og nu vil ejendomsskatterne med dette forslag kun kunne stige hvert år - også i de år, hvor der så i øvrigt ikke er en ændring af vurderingen.
Merete Riisager (LA), 2014-03-14:
Anerkender ordføreren den præmis, kan man sige, at det kræver rigtig mange ressourcer at tage sig ordentligt af asylansøgere, og at det derfor er sund fornuft også at vurdere, hvor mange ressourcer der skal bruges, og derfor også, at flygtninge har en eller anden mulighed for at blive selvforsørgende?